Ole Stavad (S), 1999-11-26:
Der har været nogle bemærkninger, som jeg godt vil knytte nogle enkelte kommentarer til.
Til hr. Kim Behnke vil jeg godt sige, at forslaget her er under alle forhold et forslag, som, uanset hvad man nu finansieringsmæssigt måtte bruge det til, er et fornuftigt forslag.
Det har et fornuftigt miljømæssigt sigte, og det er et forslag, som samtidig sikrer en stigning i oliepriserne for de danske vognmænd, uden at det går ud over danske vognmænds konkurrenceevne.
Når hr. Kim Behnke nævner problemstillingen omkring udflagning, må jeg sige, at selv om der var en række beskæmmende budskaber i den pressemeddelelse, som branchen udsendte for nogle dage siden, hvor den havde været ude at spørge, hvad der var anledningen til, at der er en vis udflagning, blev der i hvert fald ikke af en eneste nævnt dieselafgift som en begrundelse.
Jeg har også haft møder og samtaler med repræsentanter
for branchen, og som jeg i hvert fald forstod det, er den også selv meget opmærksom på, at det ikke er den her del, der giver den slags problemer.
Det ville i øvrigt også være bemærkelsesværdigt, vil jeg sige til hr. Kim Behnke, i og med at vi jo tilbage i 1994 fik sikret danske eksportvognmænds konkurrenceevne i forhold til Benelux-landene, i forhold til Tyskland, og senere er Sverige kommet med på ordningen, sådan at når en dansk vognmand har betalt vejafgiften, så kan han for det samme, han har betalt i Danmark, køre på de andre landes vejnet.
Og på tilsvarende vis: De lande, vi samarbejder med, kan køre på vores vejnet.
Jeg mener, det var en meget, meget vigtig aftale, vi fik lavet der. Samtidig har vi konsekvent sikret, at vi ligger i underkanten af de tyske dieselpriser, når vi ser bort fra momsen, som vognmændene jo får tilbage.
Det sikrer det her lovforslag også.
Det er derfor, lovforslaget ved sin fremsættelse havde en ikrafttræden, der hedder, at skatteministeren bemyndiges til tidligst 1. januar at sætte forslaget i værk, fordi vi har knyttet det op på, at forudsætningen for, at vi ville sætte det i værk, var, at tyskerne senest samtidig forhøjede deres dieselafgifter.
Det har vi nu fået sikkerhed for, fordi den tyske Forbundsdag allerede har vedtaget det, ikke alene for så vidt angår år 2000, men også med løbende stigninger af tilsvarende størrelse de efterfølgende 3 år.
Det ændrer ikke ved, at den problemstilling, som hr. Kim Behnke peger på, også er en, der optager regeringen, og derfor er der et arbejde i gang med Trafikministeriet og trafikministeren på den ene side og vognmændene på den anden side.
Konklusionen på det møde, jeg havde for et par dage siden med vognmændene, var, at vi fra skattesiden hæfter os på det arbejde, der foregår.
I stedet for vi sidder og kigger på små brikker og kasser rundtomkring, ja, så hæfter vi os på der, hvor der også i forhold til det skattemæssige måtte være noget, der giver nogle barrierer.
Bare for at give det signal, ikke bare til hr. Kim
Behnke, men til hele Folketinget og offentligheden, at vi i sagens natur også er optaget af den saglige del af den her problemstilling.
Til fru Mariann Fischer Boels bemærkninger om polske vognmænd: Der er de generelle regler jo sådan, at vi kan lægge et loft over, hvor meget diesel der må være i tanken, på 200 l.
Den regel er i øjeblikket suspenderet af en bilateral aftale mellem Danmark og Polen. Den aftale vil kunne opsiges, så vidt jeg husker med 6 måneders varsel.
Jeg har også taget kontakt med de danske vognmænd om, hvorvidt de er interesseret i det.
Det er jo en bilateral aftale, der giver danske vognmænd nogle rettigheder, og som giver de polske vognmænd nogle rettigheder, og vi skal selvfølgelig ikke gå ind i at opsige en aftale, hvis det er sådan, at vi kan sige, at hvis den aftale falder væk, får det en negativ virkning for den danske branche.
Så vi kan sige, at alt det, der ligger uden om det her, de problemer, der måtte være, er vi stærkt optaget af at finde fornuftige løsninger på, og branchen og vi har givet hinanden håndslag på, at vi godt kan have nogle diskussioner om dieselafgiften, samtidig med at vi sætter os ned og i en god fordragelig tone løser de eventuelle problemer, som vi kan finde fælles løsninger på.
Bare de bemærkninger her ved førstebehandlingen og så igen en tak til det flertal, som har taget positivt imod
lovforslaget.